Gennemførelsen af programmet afspejlede medlemsstaternes og Kommissionens tilsagn om at beskytte euroen mod falskmøntneri. Drøftelserne af den flerårige strategi på møderne i ekspertgruppen mod forfalskning af euroen — Euro Counterfeiting Experts Group (ECEG) — gjorde det muligt at indgå forpligtelser for 99,99 % af det samlede budget i 2017. På grund af kvaliteten og mængden af modtagne tilskudsansøgninger i 2017 var det nødvendigt at overføre 152 000 EUR fra "Kommissionens aktioner" til tilskud. I 2017 blev der som led i programmet finansieret i alt 13 projekter. Der blev tildelt i alt ti tilskud på grundlag af ansøgninger fra medlemsstaternes kompetente myndigheder. En stigning fra ni tilskud i 2016. Endvidere blev der finansieret tre kommissionsinitiativer sammenlignet med fire året forinden. Der blev gennemført fire aktioner i 2017, mens ni aktioner er i færd med at blive gennemført eller vil blive gennemført i 2018 og senere.

Det årlige budget til gennemførelsen af programmet i 2017 blev fastsat til 1 047 500 EUR og blev finansieret over budgetpost 01 02 04 i Den Europæiske Unions almindelige budget for 2017. Der blev indgået forpligtelser for i alt 1 047 477,62 EUR i 2017. Programmet gennemføres via samfinansierede foranstaltninger (tilskud) fra medlemsstaternes kompetente myndigheder og gennem Kommissionens "aktioner", som tilrettelægges direkte af Kommissionen.

"Pericles 2020"-programmet (i det følgende benævnt "programmet") er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles-programmet fra 2001, der løb i perioden 2002-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved Rådets forordning (EU) 2015/768 af 11. maj 2015 blev det udvidet til også at omfatte de medlemsstater, der ikke deltager i euroen. I henhold til forordning (EU) nr. 331/2014 blev programmet oprettet for perioden frem til den 31. december 2020. Forordningens artikel 13, stk. 3, fastsætter, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med denne årsrapport opfyldes dette krav for 2017.

I 2017 stammede ansøgningerne til programmet fra seks medlemsstater, nemlig Italien, Spanien, Rumænien, Kroatien, Portugal og Østrig. Dette afspejler i en vis udstrækning det forhold, at de lande, der er hårdest ramt af euroforfalskninger, gør hyppigere brug af Pericles-programmets midler. Portugal, Østrig og Rumænien har desuden for første gang søgt om midler fra Pericles.

De aktioner, hvortil der blev indgået forpligtelser i 2017, består af seks seminarer/konferencer, to tekniske kurser, fire personaleudvekslinger og et indkøb af udstyr. Disse aktioner finder sted både i og uden for EU, alt afhængigt af de særlige behov for at beskytte euroen mod falskmøntneri. Siden programmets start har programmet konsolideret den regionale tilgang ved at gennemføre foranstaltninger, der involverer særligt følsomme regioner i verden. De særlige fokusområder er Latinamerika (tre aktioner organiseret af Spanien og en aktion organiseret af Kommissionen) og Sydøsteuropa (en aktion organiseret af Italien, Rumænien og Kroatien).

Diagram III og IV viser Pericles-programmets deltageres geografiske og erhvervsmæssige baggrund:

Diagram III og diagram IV: Deltagernes geografiske og erhvervsmæssige baggrund (aktioner, hvortil der blev indgået forpligtelser i 2017, se bilag I)

I 2017 blev der indgået forpligtelser for et anslået antal eksperter på 756.

Deltagerne stammer fra 57 lande. De fleste deltagere (73 %) er europæiske: 36 % kommer fra medlemsstaterne i euroområdet, mens europæiske tredjelande repræsenterer 17 %, og medlemsstater uden for euroområdet 20 %. 16 % af deltagerne kommer fra Latinamerika, hvilket er et betydeligt fald i forhold til det foregående år . Endelig kommer 3 % fra Mellemøsten og Nordafrika og 1 % fra Asien.

Med hensyn til deltagernes erhvervsmæssige baggrund udgør medlemmer af politistyrkerne 42 % af det samlede antal. Dette skyldes, at politiet står i forreste linje i kampen mod euro-falskmøntneri, og at politifolk omfatter både efterforskere og teknikere.

Gennemførelsen af programmet i 2017 viser imidlertid en fortsat positiv udvikling i retning af en øget differentiering og diversificering blandt deltagernes erhvervsmæssige baggrunde i årenes løb. For det andet år i træk udgør politimyndighederne således ikke det absolutte flertal af deltagerne i 2017. Andre kategorier af deltagere tegner sig for 58 % af det samlede antal, hvilket er et lille fald i forhold til 63 % det foregående år. Centralbankernes høje deltagelse har været næsten konstant (24 %) , og deltagelsen af juridisk personale er fortsat høj (8 %) . Der var navnlig en betydelig deltagelse af repræsentanter fra møntanstalter (4 %), toldmyndigheder (4 %), finansministerier (3 %) og finansieringsinstitutter (3 %), hvilket afspejler deltagernes mange forskellige erhvervsmæssige baggrunde. Endelig har gennemførelsen af Kommissionens aktion vedrørende første møde i platform 1210 resulteret i en betydelig deltagelse af repræsentanter inden for møntbehandlingsmaskiner (CPM-industrien) (4 %) for andet år i træk, hvilket bekræfter, at den private sektor er en betydningsfuld interessent i kampen mod falskmøntneri.

Som følge heraf lever programgennemførelsen op til programmets tværnationale og tværfaglige dimensioner som krævet i forordning (EU) nr. 331/2014.

b.Oversigt over aktioner under det årlige arbejdsprogram for 2017

Bilag I indeholder en samlet oversigt over Pericles-aktionerne under det årlige arbejdsprogram for 2017. Følgende aktioner kan fremhæves:

Regionalt internationalt samarbejde

Programmet har formået at fastholde og yderligere styrke det solide regionale internationale samarbejde i 2017: